Bad Bunny

Benito Antonio Martínez Ocasio (lavanimega Bad Bunny; sündinud 10. märtsil 1994) on Ameerika Ühendriikide räppar, laulja, muusikaprodutsent ja maadleja. Ta on esimene mitte-ingliskeelne artist, kes on olnud Spotifys aasta populaarseim (2020–2022). Aastal 2022 kuulati Spotifys tema lugusid 18,5 miljardit korda. Seisuga detsember 2023 on tema album "Un Verano Sin Ti" Spotify kuulatuim album (14 mld kuulamist).
Bad Bunny sündis ja kasvas üles Vega Baja linnas Puerto Ricos. Aastal 2016 sõlmis ta oma esimese plaadilepingu ning tegi koostööd artistidega, nagu Farruko, Karol G, Ozuna ja J Balvin. Aastal 2018 jõudsid Billboard Hot 100 tippu tema singel "Mia" (valmis koos Drake'iga) ning Cardi B laul "I Like It", milles ta tegi kaasa koos J Balviniga. Tema debüütalbum "X 100pre" (2018) jõudis Billboard 200-s 11. kohale, koos J Balviniga välja lastud album "Oasis" (2019) aga esikümnesse. Tema teine sooloalbum, "YHLQMDLG" (2020), saavutas Billboard 200-s ainult-hispaaniakeelsetest albumitest läbi aegade parima koha. Sellele järgnes samal aastal lisaalbum "Las que no iban a salir".
Tema kolmas sooloalbum, "El Último Tour Del Mundo" (2020), jõudis esimese hispaaniakeelse albumina Billboard 200 tippu. Albumi esilaul "Dakiti" jõudis Billboard 100 esikümnesse. Neljas sooloalbum, "Un Verano Sin Ti", oli Billboard 200 tipus 13 nädalat ning sai esimeseks aasta parima albumi Grammyle nomineeritud hispaaniakeelseks albumiks. Bad Bunny on võitnud kolm Grammyt, neli Latin Grammyt, kaheksa Billboardi muusikaauhinda ja 13 Lo Nuestro auhinda. Ta oli 2022. aasta Apple Musicu aasta muusik. Aprilliks 2024 oli Bad Bunny müünud üle seitsme miljoni albumi.
Peale muusika tegeleb Bad Bunny ka profimaadlusega. Ta astus WWE-s esimest korda üles 2021. aastal ning tegi debüüdi aprillis 2021 WrestleMania 37-l. Ta võitis WWE 24/7 Championshipi ning on osalenud Royal Rumble'il (2022) ja Backlashil (2023). Bad Bunny on näidelnud oma pärisnimega filmides "Killerite kiirrong" (2022), "Cassandro" (2023), "Caught Stealing" (2025) ja "Happy Gilmore 2" (2025).
Bad Bunny tühistab oma 2025. aasta septembri USA turnee, viidates murele, et USA immigratsiooni- ja tolliamet võib migrandid tema kontsertide külastamise ajal arreteerida.
Lapsepõlv.
Benito Antonio Martínez Ocasio sündis 10. märtsil 1994 Bayamónis ja kasvas üles Puerto Ricos Vega Bajas Almirante Suri naabruskonnas. Tema isa Tito Martínez oli veoautojuht ja ema Lysaurie Ocasio on pensionil kooliõpetaja. Tema vanemad kuulasid sageli muusikastiile nagu salsa ja merengue. Tema varaseim muusikaga seotud mälestus pärineb ajast, kui ta sai viieaastaselt jõulukingiks Puerto Rico räppari ja reggaetón-pioneeri Vico C plaadi "Aquel Que Había Muerto". Esimesed CD-d, mis ta väiksena ostis, olid Marc Anthony ja Víctor Manuelle’i albumid. Tal on kaks nooremat venda, Bernie ja Bysael. Ta on öelnud, et ta polnud laps, kes elas tänaval. Talle meeldis rohkem olla kodus oma perega.
Lapsena käis ta igal nädalal kirikus koos oma roomakatolikust emaga. Ta laulis kirikukooris kuni 13. eluaastani. Pärast koorist lahkumist tekkis tal huvi raadios mängitavate artistide, nagu Daddy Yankee ja Héctor Lavoe, vastu. Tema lavanimi tuli sellest, et ta oli lapsena sunnitud vastu tahtmist kandma jänesekostüümi.
Puerto Rico muusikatööstusest rääkides on ta öelnud, et on pärit Vega Bajast – väikesest naabruskonnast, mitte suurlinnast nagu San Juan, kust pärineb enamik selle žanri artiste.
Muusikukarjäär.
2013–2017: Karjääri algus.
Ta hakkas laule kirjutama ja interpreteerima juba 14-aastaselt. 2013. aastal alustas ta nende avaldamist SoundCloudis, sealhulgas „Get“ (2013), „Tentación“ (2014) ja „Just Let Me Know“ (2015). 2016. aastal pälvis tema laul „Diles“ SoundCloudis DJ Luiani tähelepanu, kes sõlmis temaga lepingu oma plaadifirmaga Hear This Music. Tema singel „Soy Peor“ jõudis Hot Latin Songs edetabelis 19. kohale. Bad Bunny 2017. aasta mais avaldatud laul „Ahora Me Llama“ koos Kolumbia lauljanna Karol G-ga jõudis Billboardi Hot Latin Songs edetabelis 10. kohale. See lisati Alt.Latino nimekirja „Alt.Latino's Favorites: The Songs of 2017“ kui üks 2017. aasta parimatest ladina lauludest.